เคลียร์ปมร้อน ยอดเสียภาษี
หมดเขตยื่นภาษี ภ.ง.ด.90 กับ 91 ไปเรียบร้อยแล้ว เมื่อวันที่ 9 เม.ย. ปรากฏว่า
12 เม.ย. 2556

หมดเขตยื่นภาษี ภ.ง.ด.90 กับ 91 ไปเรียบร้อยแล้ว เมื่อวันที่ 9 เม.ย. ปรากฏว่า มีผู้ยื่นแบบแสดงรายการภาษีรวมทั้งสิ้น 9.6 ล้านราย จากผู้เสียภาษี 10 ล้านราย คิดเป็นเงินภาษีกว่า 1.62 หมื่นล้านบาท ลดลงจากปีที่ผ่านมาที่จัดเก็บได้ 1.68 หมื่นล้านบาท 
ปีนี้มีผู้ยื่นเสียภาษีผ่านระบบอินเทอร์เน็ตกว่า 6.9 ล้านราย ใกล้เคียงกับเป้าหมายที่ตั้งไว้ 7 ล้านราย ซึ่งเป็นช่องทางที่ได้เงินคืนภาษีเร็ว หากเอกสารครบจะได้ภาษีภายใน 3 วัน เว้นแต่บางรายเท่านั้นที่ต้องส่งเอกสารเพิ่มเติม 
สำหรับผู้ที่จะได้เงินคืนภาษีมีทั้งหมด 2.8 ล้านราย โดยกรมสรรพากรได้สั่งคืนภาษีไปแล้ว 1.6 ล้านราย เป็นเงินกว่า 1.64 หมื่นล้านบาท เพิ่มขึ้นจากปีก่อนที่มียอดสั่งคืนภาษี 9,004 ล้านบาท 
สาเหตุเพราะในปีภาษีนี้กรม ได้เพิ่มค่าลดหย่อนมากขึ้น เช่น การแยกยื่นระหว่างสามีกับภรรยาเป็นปีแรก ซึ่งส่งผลกระทบต่อการจัดเก็บ 600 ล้านบาท จากที่คาดการณ์ไว้ที่ 4,000 ล้านบาท การศึกษาและการกีฬา รวมทั้งซื้อแอลทีเอฟ อาร์เอ็มเอฟ 
ถึงกระนั้น กรมสรรพากร ยืนยันว่า จะไม่ส่งผลกระทบต่อการจัดเก็บภาพรวมในปีงบประมาณ 2556 ที่กำหนดไว้ 1.74 ล้านล้านบาทแน่นอน n